Eksamensrettet seminar i 

Forvaltningsrett 

4. avdeling jus UITØ, september 2006 

V/ advokat Kine E. Steinsvik 

Det er satt av syv timer til seminaret. For å utnytte tiden mest mulig effektivt må oppgavene forberedes på forhånd. Gå gjerne sammen i grupper og disponerer/diskuterer oppgavene, slik at vi slipper å sette av tid til gruppearbeid på selve seminaret. 

Jeg baserer kurset på frivillig deltakelse i plenum. Siden dette er et eksamensseminar vil det bli fokus på metode og oppgaveteknikk. 

Opplegg: 

09.00-12.00

Praktikumskriving i forvaltningsrett/metode  

Fritt/lovbundet forvaltningsskjønn 

12.00-12.30

Lunsj

12.30-14.00

Fritt/lovbundet skjønn/ugyldighet forts.  

14.00-16.00

Lovskravet i forvaltningsretten (Legalitetsprinsippet) 

Andre tema dersom tiden tillater det.  

Pauser legges inn underveis. 

Vel møtt! 

TEMA: 
FRITT SKJØNN /UGYLDIGHET 

Oppgave 1 


Skriv ned de hensyn som taler for og imot at kompetansebestemmelser overlater deler av avgjørelsesgrunnlaget til forvaltningens frie skjønn.  

Oppgave 2


Våren 1972 kjøpte Peder Ås en ett måls tomt av gårdbruker Hans Tastad. Tomten lå naturskjønt til ved utkanten av et jorde. Bortsett fra våningshuset til Tastad, som lå i nærheten, var området uten annen bosetning. Senere samme år søkte Ås Lillevik kommune om tillatelse til å oppføre en hytte på tomten. Byggetillatelse for hytte ble innvilget av Lillevik bygningsråd i vedtak av 20 november 1972. Deretter fikk Ås oppført en mellomstor trehytte på tomten. Hytta fikk raskt navnet ”Kosebo”. 

Cecilie og Peder Ås arbeidet begge i Oslo, men brukte all sin fritid på hytta. Rundt 1980 fikk hytta en vesentlig nivåheving. Den ble vinterisolert og betydelig utvidet, slik at den fremstod som en normal enebolig. Utvidelsesarbeidene ble byggemeldt og godkjent av bygningsrådet. Omtrent samtidig utparsellerte og solgte Hans Tastad seks nye tomter i området rundt Ås’ eiendom. Eierne av disse tomtene søkte om og fikk innvilget byggetillatelse for bolig. Da husene kom opp, fremstod området som en liten boliggrend – kalt Sørgrenda. 

I 1987 ble Ås pensjonist. Fra da av bodde han og kona i USA fra oktober til april og på Kosebo fra april til oktober. Etter noen år ble de lei av å reise til og fra USA, og fra 1991 av bosatte de seg for godt på Kosebo. Ås ble svært aktivt i bomiljøet i Sørgrenda. I en periode var han formann i velet, men i 1995 røk Ås uklar med alle naboer etter at man hadde avslørt et underslag fra hans side i velets kasse. Naboene anmeldte underslaget til politiet, og Ås ble senere dømt til tre måneders betinget fengsel for forholdet. 

I april 1999 søkte Ås om tillatelse til å sette opp et anneks på tomten, det skulle huse barnebarna som stadig var innom. I søknaden fremgikk at Ås og kona hadde hatt permanent opphold på Kosebo siden 1991.

Etter kort tid fikk Ås svar fra plan- og bygningsetaten. Det ble påpekt at byggesaken var lagt til behandling. Samtidig ble det fremholdt at Kosebo var oppført som hytte/fritidsbolig, og at Ås derfor ikke kunne bo der permanent. 

På bakgrunn av dette sendte Ås inn søknad om bruksendringstillatelse. Han antok at dette var en ren formalsak, siden han jo hadde bodd permanent på Kosebo i nærmere ti år. 

I juli 1999 sendte plan- og bygningsetaten i Lillevik sin innstilling til Ås. Denne gikk inn for avslag på så vel byggesøknaden som bruksendringssøknaden. Det ble vist til at Kosebo lå i et landbruks-, natur- og friluftsområde (LNF-område) etter kommune​planen av 20. mars 1990, og at oppføring av ytterligere bygningsmasse og bruksendring til bolig ville være i strid med planen, jf. plan- og bygningslov 14 juni 1985 nr. 77 § 20-6. Byggetillatelse og bruksendringstillatelse ville da kreve dispen​sasjon, jf. plan- og bygningsloven § 7, men etaten kunne ikke se hensyn som tilsa at dispensasjon skulle gis. Det ble påpekt at Sørgrenda lå i et område hvor forholdene ikke var lagt til rette for bosetting. Blant annet var det over ti kilometer til nærmeste skole, og hvis en barnefamilie flyttet inn på Kosebo, ville kommunen derfor bli påført betydelige ekstrautgifter til skoleskyss. En barnefamilie som hadde bodd i Sørgrenda tidlig på nitti​tallet hadde påført kommunen store utgifter med daglig taxiskyss til skolen. Videre ble det tillagt vekt at to naboer, Laura Tastad og Rasmus Berg, hadde uttalt seg negativt til bruksendring og nybygg. I et brev hadde disse, under henvisning til under​slaget, påpekt at man ikke ønsket å ha Peder Ås boende permanent i Sørgrenda. Dette hadde plan- og bygningsetaten forståelse for. 

Søknaden om bruksendringstillatelse og byggetillatelse ble deretter avslått av plan​utvalget i kommunen under henvisning til plan- og bygningsetatens innstilling. 

Ås påklaget vedtaket til Fylkesmannen. I klagen ba Ås fylkesmannen komme på be​faring, da han mente at en befaring ville vise det meningsløse i ikke å gi ham medhold.  

Fylkesmannens vedtak, datert 20 januar 2000, var meget kortfattet. Saksfrem​stillingen var sakset fra plan- og bygningsetatens innstilling. Befaring var etter fylkesmannens oppfatning ikke nødvendig, fordi saken ble ansett som ganske opplagt. Videre het det: 

”Fylkesmannen kan fullt ut tiltre kommunens begrunnelse for avslaget. Klagen tas derfor ikke til følge.”

Ås tok ut stevning mot staten med påstand om at fylkesmannens vedtak var ugyldig. Han anføre en rekke forskjellige ugyldighetsgrunner 

Ås gjorde for det første gjeldende at det reelt sett ikke forelå noen bruksendring; han hadde brukt huset som bolig i nærmere ti år allerede, og han aktet ikke å bruke huset på noe annet vis i fremtiden. Loven kunne ikke hindre ham bruksendringstillatelse når bruken ikke endret karakter. Ås hevdet dessuten at bruksendringstillatelse bare var nødvendig når den nye bruken ville medføre endringer av fysisk karakter. 

Hva angikk byggesøknaden, hevdet Ås at LNF-formålet ikke var til hinder for at det ble oppført et anneks på Kosebo. Annekset ville gjøre det lettere for hans barnebarn å dyrke naturen. Når nybygget ikke var i strid med planen, kunne staten ikke nekte ham byggetillatelse. 

Videre hevdet Ås at det i relasjon til bruksendringstillatelsen forelå ”særlige grunner” som tilsa at han hadde krav på dispensasjon. Også her viste han til at bruken rent faktisk ikke ville endre karakter hvis han fikk bruksendringstillatelse. Han ville dessuten være boligløs hvis han ikke kunne bo permanent på Kosebo. At det var langt til nærmeste skole var ikke et relevant hensyn. Ås hadde ikke barn i skolepliktig alder, og under enhver omstendighet kunne ikke et slikt hensyn tillegges vekt. 

Som en ytterligere ugyldighetsgrunn hevdet Ås at fylkesmannens vedtak ikke var til​strekkelig begrunnet, særlig sett hen til de alvorlige konsekvenser vedtaket ville få for ham. Fylkesmannen kunne ikke nøye seg med en henvisning til kommunens vedtak. 

Etter Ås’ oppfatning var det dessuten en saksbehandlingsfeil at fylkesmannen ikke hadde vært på befaring, til tross for at Ås hadde krevet dette. 

Under enhver omstendighet var vedtaket om ikke å gi bruksendringstillatelse urimelig. Ås så seg nødt til å selge Kosebo hvis han ikke fikk medhold, for å få penger til å kjøpe en permanent bolig. Hvis han måtte selge Kosebo som hytte, ville han ikke få igjen stedets reelle verdi. En ny bolig kjøpt for kjøpesummen ville derfor ha en langt lavere standard. 

At han var dømt for underslag av Sørgrenda vels midler, var et hensyn som etter Ås’ oppfatning ikke kunne tillegges vekt. At kommunen – og dermed også fylkesmannen – hadde lagt vekt på dette, tilsa at vedtaket om nektet bruks​endringstillatelse var ugyldig. 

Til sist påpekte Ås at det representerte en usaklig forskjellsbehandling mellom Ås på den ene siden og hans naboer på den andre siden, at naboene hadde fått godkjent sine hus som boliger. 

Staten tok til motmæle. Som følge av LNF-statusen kunne verken byggesøknaden eller bruksendringssøknaden tas til følge. Domstolen kunne ikke overprøve fylkes​mannens vurdering av om det forelå særlige grunner for dispensasjon, og under enhver omstendighet forelå det ikke særlige grunner som tilsa dispensasjon for bruksendringen.

Staten hevdet videre at det ikke forelå saksbehandlingsfeil som kunne medføre ugyldighet.

Vedtaket om å nekte bruksendringstillatelse var etter statens syn ikke utslag av myndighetsmisbruk.  

Drøft og ta stilling til de spørsmål oppgaven reiser. 

Oppgave 3



Asif Culaiz er kurder og søker asyl i Norge. Culaiz frykter hjemreise fordi han tidligere har vært utsatt for overgrep og ønsker dessuten å være i Norge fordi han har funnet seg kjæreste her, som han venter barn sammen med. På grunn av ulik religiøs bakgrunn ønsker de ikke å gifte seg. 

UDI avslår søknaden fordi situasjonen ikke vurderes slik at det er fare ved retur. UDI har heller ikke funnet sterke menneskelige hensyn som tilsier at Culaiz gis opphold. Culaiz påklager vedtaket, men Utlendingsnemnda tar ikke klagen til følge. 

Han tar ut stevning mot staten med påstand om at vedtaket fra UNE er ugyldig. Han viser til utlendingsloven § 8 annet ledd, og anfører at sterke menneskelig hensyn tilsier at han skal få bli i Norge. Staten anfører at vedtaket er gyldig og at domstolene ikke kan overprøve utlendingsmyndighetenes vurdering av om det foreligger sterke menneskelige hensyn. 

Ta stilling til domstolens prøvingskompetanse. 

Oppgave 4

Ole Tastad, som er far til Hans Tastad, hadde i lengre tid vært engasjert i det rusforebyggende arbeidet i Lillevik kommune, ikke minst fordi han som far til en narkoman hadde fått problemene knyttet til rusmisbruk nær inn på kroppen. Han var ikke fornøyd med det kommunale tilbudet for rusmiddelmisbrukere, og hadde i flere år hatt tanker om å gjøre noe med dette.

I januar 2001 ble gården Smalvik i utkanten av Lillevik kommune lagt ut for salg. Da Ole Tastad ble oppmerksom på det, så han straks muligheten for å starte et kollektiv for 10 - 15 rusmiddelmisbrukere.

Kjøpekontrakt ble inngått i februar samme år. Ole Tastad sendte omgående inn søknad til kommunen om konsesjon til erverv av gårdsbruket, jf konsesjonsloven (lov av 31. mai 1974 nr 19).

Utover våren ble kollektivplanene til Ole Tastad allment kjent. Engasjementet i befolkningen og blant kommunalt ansatte og folkevalgte var stort. Internt i kommunen var det også delte meninger om hvorvidt Tastads prosjekt var noe å satse på. Landbruksutvalget i Lillevik kommune fikk saken til Ole Tastad til behandling i slutten av april. Slik saken lå an, fant utvalget det fornuftig å innhente uttalelser fra politimesteren, kommunelegen og Smalvik grendelag.

Politimesteren uttalte bl a at etablering av et behandlingstilbud for rusmiddelmisbrukere, som ofte har en kriminell bakgrunn, alltid vil medføre en viss risiko for kriminalitet i tilknytning til dette. Men faren var etter politimesterens oppfatning, betydelig overdrevet i den offentlige debatten som hadde vært i kommunen. Samlet sett ville etableringen av et behandlingstilbud utvilsomt virke positivt på den generelle kriminalitetsutvikling i kommunen, ut fra erfaringer gjort med lignende behandlingsopplegg andre steder i landet.

Kommunelegen var på sin side bekymret for at prosjektet til Ole Tastad ikke ville få tilstrekkelig høy faglig standard. Etter hans oppfatning var behandling av rusmiddelmisbrukere meget vanskelig, og stilte krav om faglig godt kvalifisert personell. Slik kommunelegen oppfattet Ole Tastads planer, skulle kollektivet drives av Ole Tastad sammen med to tidligere rusmisbrukere uten spesielle faglige kunnskaper ut over sine egne livserfaringer.

Smalvik grendelag uttalte at det var sterkt bekymret for å få et behandlingskollektiv i nabolaget, med all kriminaliteten det ville medføre.

Landbruksutvalget behandlet saken 8. september. Utvalget mente dette var en svært vanskelig og sammensatt sak. Etter en lang diskusjon kom det frem til et slikt forslag overfor Fylkesmannen: 

”Konsesjonssøknaden innvilges ikke. Landbruksutvalget har visse landbrukspolitiske motforestillinger mot at Ole Tastad får konsesjon til erverv av eiendommen Smalvik. Kollektivdrift synes ikke å være den mest rasjonelle utnyttelse av landbruksarealet. På den annen side legger en til grunn at kollektivdrift ikke er direkte til hinder for at bruket kan drives på regningssvarende måte. I vurderingen legger Landbruksutvalget også betydelig vekt på kommunelegens uttalelse, som gir god grunn til å tvile på om Ole Tastads opplegg for behandling av rusmiddelmisbrukere er faglig forsvarlig. Endelig regner Landbruksutvalget med at etablering av et behandlingskollektiv for narkomane ville være svært uheldig for kriminalitetsutviklingen, både i nærområdet til kollektivet og i kommunen generelt. En viser i denne sammenheng særlig til uttalelsen fra Smalvik grendelag."



Den 1. oktober fattet Fylkesmannen vedtak i samsvar med Landbruksutvalgets innstilling, og med henvisning til utvalgets begrunnelse.

Noen dager senere fikk Ole Tastad underretning om vedtaket. Han sendte omgående stevning til retten med påstand om at Fylkesmannens vedtak skulle kjennes ugyldig. Tastad viste til at vedtaket var begrunnet med flere utenforliggende hensyn. I alle fall hadde skjønnsutøvelsen en så sterk slagside mot mer perifere hensyn at dette i seg selv måtte føre til ugyldighet. Endelig var vedtaket etter hans oppfatning ugyldig fordi det var fattet på sviktende grunnlag idet Landbruksutvalget og Fylkesmannen syntes å ha oversett politimesterens uttalelse, og i stedet gjort seg opp sin egen mening om et tema disse ikke hadde noen forutsetninger for å uttale seg om.

Ta stilling til de spørsmål oppgaven reiser. 

Oppgave 5


Ta stilling til domstolskompetansen ved overprøvingen av vedtak truffet med hjemmel i følgende kompetansebestemmelser:  

a)
Naturvernloven av 19. juni 1970 nr. 63 § 9

b)
Havne- og farvannsloven av 8. juni 1984 nr. 51 §18 tredje ledd 

c)
Kommunehelsetjenesteloven av 19. november 1982 nr. 66 § 2-1 og § 4a-10

d)
Husdyrloven av 8. juni 1962 nr. 4 § 3 første ledd. 

e)
Psykisk helsevernloven av 2. juli 1999 nr. 62 § 3-3 bokstav a 

TEMA: 
HJEMMELSKRAV/LEGALITETSPRINSIPPET 
Oppgave 1

Gjør rede for de hensynene bak kravet til lovhjemmel i forvaltningsretten. 

Oppgave 2

NSB har problemer med folk som sniker på toget. For å komme problemet til livs, har  NSB planer om å iverksette en ordning der det settes inn annonser i avisen og henges opp plakater på togene der de som er tatt i sniking siste måned navngis. 

Kan de gjøre det? 

Oppgave 3


Lov om utdanningsstøtte til elever og studenter (lov 29. mars 1985 nr. 16) § 9 første ledd lyder: 

”Departementet gir forskrifter for tildeling av utdanningsstøtte, tilbakebetaling av lån og særskilte gebyrer ved for sen innbetaling eller ved urettmessig nedsettelse av terminbeløpene etter § 8 første ledd tredje punktum. Departementet kan stille faglig krav, begrense adgangen til å kombinere forskjellig utdanning, sette aldersgrenser og sette andre vilkår for utdanningsstøtte. Departementet kan fastsette at søkere helt eller delvis kan nektes ytterligere utdanningsstøtte dersom de har avgitt uriktige opplysninger, og av den grunn har mottatt støtte de ikke har hatt rett til.” 

Statens lånekasse for utdanning har ved forskrift besluttet en gebyrordning som innebærer at det ved varsel om forfalt terminbeløp skal innkreves et administrasjonsgebyr på kr. 50 som må betales i tillegg til renter og avdrag. Gebyret er helt generelt og skal betales av alle Lånekassens kunder. 

I forkant av at forskriften ble vedtatt ble spørsmålet forelagt Stortinget gjennom den årlige budsjettbehandlingen. I budsjettproposisjonen ble det redegjort for ordningen og for gebyrinntektene ved at disse var inkludert i inntektssiden av budsjettet.  

Jusstudent Peder Ås nekter å betale gebyret og hevder at Lånekassen ikke har hjemmel til å kreve inn gebyret. 

Har Ås rett i at utdanningsstøtteloven § 9 ikke gir rett til å kreve administrasjonsgebyret? 

Oppgave 4 

I 1998 ble det for første gang på lang tid etablert stabil forekomts av ulv i Storskogen kommune. To familier, bestående av til sammen 11 individer slo seg ned i Storskogsreviret. Miljøvernmyndighetene og rovdyrentusiastene så svært positivt på dette, og gledet seg over at målet om en nasjonal stabil ulvestamme i samsvar med Stortingets vedtatte rovdyrspolitikk, kunne oppfylles.  

Sauebøndene i området var ikke like begreistret for de nye naboene og fremsatte  straks krav overfor miljøvernmyndighetene om at ulvene måtte felles. Det var på det rene at konflikten mellom ulven og sau på utmarksbeite ville få store konsekvenser for bøndene i form av tapte dyr. 

Tapene sesongen 1998 ble så store at det ble inngått avtale mellom bøndene og Fylkesmannens miljøvernsavdeling om at bøndene skulle sanke dyrene ned på innmarksbeite, der de kunne gjerdes inne og gjetes. Fylkesmannen påtok seg som en del av avtalen å dekke alle kostnader forbundet med å ha sauen beitende på innmark. Dette var økonomisk sett en svært gunstig ordning for sauebøndene.  

Avtalen gjaldt frem til og med sesongen 2001. Da måtte Fylkesmannen si opp avtalen fordi det ikke var budsjettmessig grunnlag for å utbetale bøndenes kostnader. Samtidig besluttet miljøvernmyndighetene å felle 7 av de 11 individene, fordi det hadde etablert seg stabile forekomster av ulv også andre steder i landet, der konflikten med jordbruket var mindre. 

På denne bakgrunn vurdere miljøvernmyndighetene situasjonen for sesongen 2002 slik at det var forsvarlig å sende sau på utmarksbeite. Sauebondelagene i området var skeptisk til å slippe sauene, men fulgte myndighetenes råd. 

En uke etter utmarksslippet slo ulven til, og i løpet av noen få dager ble nesten 50 dyr drept, og flere skadet slik at de måtte avlives. Miljøvernsmyndighetene, herunder  fylkesmannens miljøvernsavdeling og Direktoratet for naturforvaltning var bekymret med så ikke grunn til å gripe inn fordi ulvetallet ikke var større enn i andre beiteområder for sau rundt om i landet. 

Dyrevernsnemnda i Storskog syntes det var ille at sauene skulle lide og kalte sammen til hastemøte for å vurdere situasjonen. Etter en gjennomgang av saken fant nemnda ut at de ikke kunne akseptere de lidelsene dyrene var utsatt for og traff vedtak om at bøndene innen 48 timer måtte sanke sauen ned på innmark. I følge vedtaket kunne bøndene ikke slippe sauen ut på beite før rovdyrfaren var redusert. 

Vedtaket ble truffet med hjemmel i dyrevernsloven av 20.12.1974 nr. 73 § 24 tredje ledd, jf. dyrevernloven § 2. Bestemmelsene lød på vedtakstidspunktet som følger:  

§ 2 Ålment om åtferd med dyr 

Det skal farast vel med dyr og takast omsyn til instinkt og naturleg trong hjå dyret så det ikkje kjem i fåre for å lida i utrengsmål. 

§ 24. Tilsyn og tiltak

Dyrevernnemnda har plikt til å halda seg orientert om dyrehaldet i distriktet og å gjere uanmelde inspeksjonar. 

Meiner dyrevernnemnda at det er grunn til å tru at husdyr, selskapsdyr eller dyr som vert haldne i fangenskap på annan måte og dyr som går fritt på utmarksbeite, kjem i fåre for å lida i utrengsmål, skal nemnda straks sjå etter korleis stoda er. 

Dersom nemnda finn grunn til det, skal ho enten rettleia eigaren eller innehavaren om tiltak som kan retta på tilhøva, eller gje dei pålegg som er naudsynt for at denne lova eller føresegner gjevne i medhold av lova blir følgde. Pålegg som ein innehavar får, skal eigaren og få melding om.

Vert eit pålegg ikkje etterkome, skal nemnda taka dei åtgjerder som trengst Politiet skal når dyrevernnemnda ber om det, hjelpa til med iverksetting av vedtak og inspeksjonar.  

Tiltak som vert sett i verk etter dette kapittel, er ikkje til hinder for at det vert reist straffesak etter § 31.

Sauebøndene tok ut stevning mot staten og la ned påstand om at vedtaket var ugyldig fordi det ikke hadde hjemmel i dyrevernloven. Dyrevernloven kunne ikke hjemle vedtak for å hindre skade forårsaket av rovvilt. Særlig måtte dette gjelde når miljøvernmyndighetene hadde vurdert situasjonen og ikke funnet grunn til å gripe inn. 

På bakgrunn av at vedtaket var ugyldig krevde de dekket sitt økonomiske tap, som var dokumentert til kr. 5 millioner per år, i hovedsak merutgifter ved å ikke kunne benytte utmarksbeite. 

Staten tok til motmæle og hevdet at kompetansegrunnlaget hjemlet det aktuelle vedtaket. Subsidiært, dersom vedtaket ble ansett som ugyldig, anførte staten at det ikke kunne foreligge erstatningsansvar fordi Dyrevernsnemndas feiltolkning av hjemmelsgrunnlaget ikke var uaktsom.   

Oppgave 5

Hedvig var seks år og gikk i Fossnes kommunale barnehage. I forbindelse med at Hedvig ble tatt opp i barnehagen, hadde foreldrene mottatt et skriv fra kommunen hvor det fremgikk: 

”Det er en forutsetning for opptak i kommunens barnehage at foreldrene følger opp pålegg fra barnehagen vedrørende barna. I motsatt fall vil barnet kunne bli fratatt barnehageplassen.”

Hedvig fikk ny sykkel til femårsdagen som hun var veldig stolt av, og foreldrene lot henne bruke sykkelen til barnehagen som lå en halv kilometer unna der de bodde. Veien besto utelukkende av gang – og sykkelsti som var helt stengt for all biltrafikk. Foreldrene mente derfor at det var fullt forsvarlig å la henne sykle til barnehagen.  

Mens Hedvig var i barnehagen sto sykkelen parkert på barnehagens område. Den var ikke til hinder for leken der. 

Barnehagestyreren tok etter en tid muntlig kontakt med foreldrene og sa at de måtte sørge for at Hedvig sluttet å sykle. Hun mente at det generelt var uforsvarlig å la barn under seks år bruke tohjulssykkel. Dessuten hadde det medført klager fra de andre foreldrene i barnehagen fordi også deres barn ville sykle. For øvrig ville ikke bestyreren ha noe av sykkelparkering på barnehagens eiendom.

Foreldrene syntes styrerens pålegg var tøvete og lot Hedvig fortsette å sykle. Tre uker etter samtalen fikk foreldrene et brev fra barnehagekontoret i kommunen hvor det sto at barnehagenemnda i kommunen på møte kvelden i forveien hadde besluttet å frata Hedvig barnehageplassen. Grunnen var at foreldrene hadde nektet å etterkomme barnehagestyrerens sykkelforbud. 

Vedtaket kom overraskende på foreldrene som ikke hadde blitt varslet om at vedtaket hadde blitt brakt inn for nemnda. Foreldrene gikk til søksmål for å få satt vedtaket til side. 

De gjorde gjeldene at vedtaket ikke kunne være gyldig fordi barnehagestyreren ikke hadde adgang til å nekte Hedvig å sykle. Og selv om styreren hadde slik myndighet, kunne likevel ikke det forhold at foreldrene hadde satt seg ut over sykkelforbudet, gi grunnlag for å frata Hedvig plassen i barnehagen. Under enhver omstendighet mente de at vedtaket var ugyldig pga. manglende forhåndsvarsel. 

Fossnes kommune v/kommuneadvokaten gjorde gjeldene at barnehageloven (lov 5. mai 1995 nr. 19) § 16 gav tilstrekkelig hjemmel idet det å gi et sykkelforbud måtte ligge innenfor den daglige ledelse. Under enhver omstendighet måtte det skrivet som foreldrene hadde fått ved innmeldingen gi tilstrekkelig hjemmel. I hvertfall måtte bestyreren kunne nekte Hedvig å parkere sykkelen på barnehagens område. Dersom barnehagestyreren hadde myndighet til å forby sykling og parkering, ville ikke retten kunne sette tilside avgjørelsen om å ta barnehageplassen fra Hedvig. 

l foreldrenes anførsel om manglende varsel, anførte kommunen at foreldrene hadde fått den informasjon de hadde krav på, og at et eventuelt manglende varsel ikke kunne medføre at vedtaket ble ugyldig.    

